રીતુએ દાંત કચકચાવીને ઓશીકું ભીંત પર ફેંક્યું. ભીંત પર રાકેશ શર્માનો, છાપામાંથી કાપી લીધેલો ફોટો એની સામે હસી રહ્યો હતો. પોતાની પથારી પાસે બ્રુસ-લીનું કેલેન્ડર ઝૂલતું હતું. (પૂજાની ઓરડીનાં કેલેન્ડરોમાંના દેવ-દેવીઓ મને ક્ષમા કરે.) ટેબલ પર કૉલેજનાં પુસ્તકોની થપ્પીમાં સૌથી ઉપર અમિતાભ બચ્ચનનો ફોટો, ભીંત પર ઓશીકું ફેંકવાની ક્રિયાને રસપૂર્વક જોઈ રહ્યો હતો…. અને આ બધાંની સામે એ પેલા રમેશને (કેવું બબૂચક અને સામાન્ય નામ !) ભાભીની સાડી પહેરી ચા આપવા જાય ? શું કરતો હશે ? બેન્કમાં ઑફિસર હશે. બેન્કની નોકરી. વાહ. એમાં તો બા-બાપુજી ખુશ. બેન્કની નોકરી સલામત અને સારી ગણાય. દાદાજી બોખે મોંએ આજના જમાનાનું પરમસત્ય ઉચ્ચારશે… બસ, આમ જ બારણું બંધ કરી પડી રહીશ. ખાઈશ નહીં, પીઈશ નહીં, સત્યાગ્રહ. ક્રાંતિનો ઝંડો ફરકાવશે ત્યારે જ ઘરનાં બધાંને ખ્યાલ આવશે કે રીતુ કંઈક છે.